作者：陈人杰
词牌/韵律：沁园春

paragraphs: 记上层楼，与岳阳楼，酾酒赋诗。
望长山远水，荆州形胜，夕阳枯木，六代兴衰。
扶起仲谋，唤回玄德，笑杀景升豚犬儿。
归来也，对西湖叹息，是梦耶非。
诸君傅粉涂脂。
问南北战争都不知。
恨孤山霜重，梅凋老叶，平堤雨急，柳泣残丝。
玉垒胜烟，珠淮飞浪，万里腥风吹鼓鼙。
原夫辈，算事今如此，安用毛锥。